กฎกระทรวง ฉบับที่ 1 (พ.ศ. 2515) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511
กฎกระทรวง
กฎกระทรวง
ฉบับที่
๑ ( พ.ศ. ๒๕๑๕ )
ออกตามความในพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑
------------

 อาศัยอำนาจตามความในมาตรา
๑๖ และมาตรา ๕๘ แห่งพระราชบัญญัติมาตรฐาน
ผลิตภัณฑ์อุตสาหกรรม พ.ศ. ๒๕๑๑
รัฐมนตรีว่าการกระทรวงอุตสาหกรรมออกกฎกระทรวงไว้ 
ดังต่อไปนี้
 ข้อ
๑
ผู้ทำผลิตภัณฑ์อุตสาหกรรมใดที่มีประกาศกำหนดมาตรฐานแล้วประสงค์
จะแสดงเครื่องหมายมาตรฐานกับผลิตภัณฑ์อุตสาหกรรมนั้น
ให้ยื่นคำขอรับใบอนุญาตแสดง
เครื่องหมายมาตรฐานกับผลิตภัณฑ์อุตสาหกรรมต่อสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม ตามแบบ มอ. ๑ ท้ายกฎกระทรวงนี้
พร้อมทั้งคำชี้แจงของผู้ขอรับใบอนุญาต
ว่าผลิตภัณฑ์อุตสาหกรรมนี้ได้มีการทำให้เป็นไปตามมาตรฐานที่กระทรวงอุตสาหกรรมประกาศด้วย
 ในกรณีที่ผู้ขอรับใบอนุญาตมีโรงงานทำผลิตภัณฑ์อุตสาหกรรมอย่างเดียวกัน
หลายแห่ง และโรงงานหลายแห่งนั้นทำผลิตภัณฑ์อุตสาหกรรมซึ่งใช้เครื่องหมายการค้าอย่างเดียวกัน
จะยื่นคำขอรับใบอนุญาตแสดงเครื่องหมายมาตรฐานกับผลิตภัณฑ์อุตสาหกรรม
สำหรับผลิตภัณฑ์
อุตสาหกรรมที่ทำจากโรงงานหลายแห่งรวมกัน
หรือจะยื่นคำขอรับใบอนุญาตแสดงเครื่องหมาย
มาตรฐานกับผลิตภัณฑ์อุตสาหกรรม สำหรับผลิตภัณฑ์อุตสาหกรรมที่ทำจากโรงงานบางแห่งหรือ
แต่ละแห่งก็ได้
 ข้อ
๒
เมื่อพนักงานเจ้าหน้าที่ได้รับคำขอพร้อมคำชี้แจงตามข้อ ๑ แล้วให้ดำเนิน
การตรวจสอบ
 ในการตรวจสอบนั้น
พนักงานเจ้าหน้าที่จะกระทำการดังต่อไปนี้ด้วยก็ได้
 (๑)
ให้ผู้ขอรับใบอนุญาตส่งตัวอย่างผลิตภัณฑ์อุตสาหกรรมตลอดจนสิ่งบรรจุ 
หีบห่อ สิ่งหุ้มห่อหรือสิ่งผูกมัด
 (๒)
เข้าไปในสถานที่ผลิตของผู้ขอรับใบอนุญาตเพื่อตรวจดูกรรมวิธีการผลิต 
วิธีทดสอบ ตลอดจนอุปกรณ์การทดสอบ
เพื่อพิสูจน์ว่าผู้ขอรับใบอนุญาตสามารถทำผลิตภัณฑ์
อุตสาหกรรมนี้ให้เป็นไปตามมาตรฐานได้โดยสม่ำเสมอ
 (๓)
เลือกเก็บผลิตภัณฑ์อุตสาหกรรมในปริมาณพอสมควรเพื่อนำไปตรวจสอบ
 ข้อ
๓
ใบอนุญาตแสดงเครื่องหมายมาตรฐานกับผลิตภัณฑ์อุตสาหกรรมให้ทำ
ตามแบบ มอ. ๒ ท้ายกฎกระทรวงนี้

 ให้ไว้
ณ วันที่ ๒๑ มีนาคม พ.ศ. ๒๕๑๕
  ยศ บุนนาค
 
ปลัดกระทรวงอุตสาหกรรม ผู้ใช้อำนาจของ
 
รัฐมนตรีว่าการกระทรวงอุตสาหกรรม

[ดูข้อมูลจากภาพกฎหมาย]

+----------------------------------------------------------------------------------------------------+
หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากรัฐบาลมีนโยบายที่จะ
ควบคุมและส่งเสริมผลิตภัณฑ์อุตสาหกรรมที่ผลิตภายในประเทศให้มีคุณภาพดีขึ้นและถูกต้องตาม
มาตรฐานผลิตภัณฑ์อุตสาหกรรมที่กระทรวงอุตสาหกรรมได้ประกาศไว้
โดยกำหนดให้มีการขอ
ใบอนุญาตแสดงเครื่องหมายมาตรฐานกับผลิตภัณฑ์อุตสาหกรรมได้
ฉะนั้น เพื่อปฏิบัติการให้เป็นไป
ตามมาตรา ๑๖ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ จึงจำเป็นต้อง
ออกกฎกระทรวงฉบับนี้

[รก. ๒๕๑๕/๕๕/๕๐/๔ เมษายน ๒๕๑๕]